លោក Biden ថា ស.រ.អា «ត្រៀម​ខ្លួន​រួចជាស្រេច​នៅក្នុង​ការដឹកនាំ​ពិភពលោក មិនមែន​ដកខ្លួន​ចេញ​នោះ​ទេ»
ស្រប​ពេល​ដែល​លោក​ត្រៀម​ខ្លួន​ចូល​កាន់​តំណែង​នៅ​ថ្ងៃ​ទី ២០ ខែ​មករា​ខាង​មុខនេះ លោក Biden បាន​និយាយ​ថា សហរដ្ឋ​អាមេរិក «ត្រៀម​ខ្លួន​រួច​ជា​ស្រេច​ដើម្បី​ប្រឈម​ជាមួយ​នឹង​សត្រូវ មិន​បដិសេធ​ជាមួយ​សម្ព័ន្ធមិត្ត និង​ត្រៀម​ខ្លួន​លើក​តម្កើង​គុណ​តម្លៃ​របស់​ខ្លួន»។
វ៉ាស៊ីនតោន — លោក Joe Biden ដែលគេសន្មត់ថាជាប្រធានាធិបតីជាប់ឆ្នោតថ្មីរបស់សហរដ្ឋអាមេរិក បានប្រកាសកាលពីថ្ងៃអង្គារម្សិលមិញថា សហរដ្ឋអាមេរិក «ត្រៀមខ្លួនរួចជាស្រេចនៅក្នុងការដឹកនាំពិភពលោក មិនមែនដកខ្លួនចេញនោះទេ»។ ករណីនេះបង្ហាញឲ្យឃើញពីការងាកចេញពីគោលការណ៍ «ផ្ដល់អាទិភាពដំបូងលើសហរដ្ឋអាមេរិក» របស់លោកប្រធានាធិបតី Donald Trump។ ស្របពេលដែលលោកត្រៀមខ្លួនចូលកាន់តំណែងនៅថ្ងៃទី ២០ ខែមករាខាងមុខនេះ លោក Biden បាននិយាយថា សហរដ្ឋអាមេរិក «ត្រៀមខ្លួនរួចជាស្រេចដើម្បីប្រឈមជាមួយនឹងសត្រូវ មិនបដិសេធជាមួយសម្ព័ន្ធមិត្ត និងត្រៀមខ្លួនលើកតម្កើងគុណតម្លៃរបស់ខ្លួន»។ នៅក្នុងទីក្រុង Wilmington រដ្ឋ Delaware លោក Biden បានណែនាំជាសាធារណៈនូវមន្ត្រីមួយចំនួនដែលលោកបានតែងតាំងឲ្យកាន់មុខតំណែងកំពូលៗផ្នែកគោលនយោបាយការបរទេស និងសន្តិសុខជាតិ។ លោក Biden បាននិយាយថា៖ «ពួកគេតំណាងឲ្យជំនឿស្នូលរបស់ខ្ញុំដែលថា សហរដ្ឋអាមេរិករឹងមាំបំផុតនៅពេលដែលធ្វើការជាមួយសម្ព័ន្ធមិត្តរបស់ខ្លួន។ នេះជាវិធីដែលយើងធ្វើឲ្យសហរដ្ឋអាមេរិកមានសុវត្ថិភាព ដោយមិនបាច់ប្រឡូកនៅក្នុងជម្លោះយោធាដែលមិនចាំបាច់ និងជាវិធីគ្រប់គ្រងសត្រូវ ក៏ដូចជារារាំងក្រុមភេរវកម្មផងដែរ»។ ការតែងតាំងរបស់លោក Biden ជាពិសេសការតែងតាំងលោក Antony Blinken ជារដ្ឋមន្ត្រីក្រសួងការបរទេស មានទស្សនវិស័យជាសកលខុសគ្នាឆ្ងាយពីរដ្ឋបាលរបស់លោក Trump។ ក្រោមការដឹកនំារបស់លោក Trump សហរដ្ឋអាមេរិកតែងតែមានទំនាក់ទំនងរកាំរកូសជាមួយសម្ព័ន្ធមិត្តបស្ចិមប្រទេស ហើយលោក Trump ហាក់ដូចជារួសរាយជាមួយមេដឹកនាំផ្ដាច់ការនានាដូចជាប្រធានាធិបតីរុស្ស៊ីលោក Vladimir Putin ប្រធានាធិបតីតួកគីលោក Recep Tayyip Erdogan និងមេដឹកនំាកូរ៉េខាងជើងលោក Kim Jong Un ជាដើម។ លោក Biden បាននិយាយថា៖ «សហរដ្ឋអាមេរិកដឹកនាំមិនមែនត្រឹមតែតាមរយៈគំរូនៃអំណាចរបស់យើងប៉ុណ្ណោះទេ ប៉ុន្តែថែមទាំងតាមរយៈអំណាចនៃគំរូរបស់យើងផងដែរ»៕